**ÅRSRAPPORT BYNESET MENIGHET 2018**

Rådets sammensetning har vært: Bertil Halsen leder, Ingrid Hegvold Øien nestleder,

Siv-Mari Forsmark, Torunn Kløften, Per Johan Brandvik, Svanhild Reitan Lande (permisjon fra 01.05.2018), Hilde Frisvoll Berg. Randi Aronsen er første vararepresentant og blir innkalt til alle møtene. Soknepresten er fast medlem. Sekretær er menighetsforvalteren.

Menighetsrådet har holdt 6 møter hvorav ett var fellesmøte med Leinstrand og behandlet 25 saker.

ANSATTE

Sokneprest Sveinung Enstad

Kantor Wenche-Helene Fossen

Menighetsforvalter Helge Venås

Diakon Mette Goa Hugdal sluttet i juni

Unni Taraldsen Aune ansatt som diakonimedarbeider ut året. Fast ansatt fra 01.01.2019

Trosopplæringskoordinator Bjørn-Olav Berg (ansatt i Heimdal prosti)

GUDSTJENESTER

I tillegg til de vanlige gudstjenestene er det holdt familiegudstjenester med utdeling av «Min egen kirkebok» til 4 åringene. Det har vært besøk i barnehagene før påske og jul. Skolegudstjenester før jul på Rye kapell for Rye skole og i aulaen på Spongdal skole.

50 års konfirmantene har vært innbudt til gudstjeneste med etterfølgende samling på Rye kapell. «Skaperverkets dag» friluftsgudstjeneste på Frøset amfi i begynnelsen av juni.

RÅD OG UTVALG

(utdrag fra årsmeldinger)

Utvalget har hatt 3 komitèmøter, hos Audun og Halldis.

**Arrangement på Byneset Bo- og servicesenter**

Vi har arrangert 4 Ettermiddagstreff på våren og 3 på høsten. På treffene har vi allsang, underholdning, andakt, servering og utlodning.

Treffene er godt besøkt med ca. 50-60 deltakere.

**Ettermiddagstreff**

3. januar

Vår tradisjonelle juletrefest med sang av Byneset Songlag, andakt v/ Dagfinn Thomassen, ekstra fin servering og juletregang.

14. februar

Ettermiddagstreff med damesanggruppa 60+ og andakt v/ Audun

14. mars

Ettermiddagstreff med sanggruppa Shalom og andakt v/ Per Even Robertstad

18. april

Ettermiddagstreff med ei gruppe fra Byneset Spellmannslag og andakt

19. september

Ettermiddagstreff med Byneset Spellmannslag og andakt v/ Audun

17. oktober

Ettermiddagstreff med «Glimt fra hjelpearbeidet i Estland» v/ Ann Elin Slettahjell og andakt v/ Hilde Anette Løvenskjold Grüner

14. november

Ettermiddagstreff med Bynesstrupan og andakt v/ Unni Taraldsen Aune

14. juni hadde vi avskjedsmøte for vår diakon Mette Goa Hugdal på Esp bedehus.

30. august deltok vi på Diakoniens festmøte på Tiller menighetssenter.

Vår nye diakonimedarbeider er Unni Taraldsen Aune.

**Bursdagshilsener**

Vi har nå blomsterhilsen til 80-åringer, og ved hvert 5. år videre.

**Kirkekaffe**

Utvalget har også i år servert kirkekaffe ved gudstjenestene på Byneset Bo- og Servicesenter på Palmesøndag og 4. søndag i advent.

**Økonomi**

Regnskapet føres i menighetens fellesregnskap. Utvalget har mottatt kr 10.000 fra Felleslegatet for

helse- og sosial. Diakoniutvalget hadde ved årsskiftet en kapital på kr 99.300.

Organist Nikolay Kostov spiller piano til allsangen på alle treffene.

**Årsmelding 2018 fra det diakonale arbeidet i Byneset menighet**

Diakon Mette Goa Hugdal sluttet i sin stilling i juni. Jeg, Unni Taraldsen Aune, er nytilsatt diakonimedarbeider i fast stilling, men har vært midlertidig ansatt siden medio august, så jeg skriver ut ifra kort fartstid som leder for det diakonale arbeidet.

*Først av alt så vil jeg si at alt arbeid som drives i menighetene er diakonalt arbeid. Generelt kan man si dette. Alt kirkelig arbeid er på en måte omsorgsarbeid.*

*Diakonien kan sees ut ifra det dobbelte kjærlighetsbudet; om å elske Gud og sin neste som seg selv. Videre synliggjøres «min neste» i Jesu fortelling om den barmhjertige samaritan. Diakonien har spesielt øye for å vise barmhjertighet for den som trenger det mest. Det diakonale arbeidet skal drives opp imot alle aldersgrupper.*

**Diakonalt arbeid lokalt på Byneset- i tillegg til diakoniutvalgets aktiviteter:**

Lokal plan for diakoni for Byneset og Leinstrand menigheter ble ferdigstilt og godkjent av menighetsråd i juni. Dette er et viktig arbeidsredskap, som gir oversikt over arbeidet som drives. Leinstrand og Byneset Nærmiljøsentral ble lagt ned det siste året.

**Gudstjenester**: Jeg var medliturg på gudstjeneste da konfirmantene ble presentert i høst. Jeg har vært med som medliturg på gudstjeneste allehelgensdag i november, og på gudstjeneste på Byneset helse- og velferdssenter før jul. Det er viktig å være med på gudstjenester; både det å få være medliturg og også møte folk uformelt etter gudstjenesten. Dette er viktig for å markere det vi blant annet jobber for, å få møte folk og se/bekrefte dem. Kanskje vil dette også være med på å bygge tillit slik at folk kan ta kontakt med oss ved en senere anledning, hvis og når de trenger det.

**Andakter**: Andakter på Byneset helse- og velferdssenter annenhver uke. Både prest og diakon/diakonimedarbeider er ansvarlig. På andaktene vektlegger jeg sangene/salmene vi synger. Sang og musikk vil for veldig mange vekke gode minner, og dermed gi gode følelser. Sverre Solberg (diakon) sier blant annet dette i forordet til sangboken *Syng med*: «Å synge skaper nærhet til livet nå og vekker minner om det som var.»

Vi gir i tillegg tilbud til institusjonene om å ta kontakt for å avtale samtaler, nattverd, salving, bønn og forbønn.

**Allehelgensdag**: Invitasjon ble sendt ut til alle som har mistet en av sine nærmeste det siste året; til felles sorgmøte i Vår frue kirke i september og til minnegudstjeneste i Leinstrand kirke på Allehelgensdag i november.

**Konfirmantarbeid**: Jeg var med på foreldremøte før leir, og leir på Oppdal. Navneendring i forhold til tilbud til konfirmanter: I 2017 kunne konfirmanter velge å være «livsgledekonfirmanter». Dette heter nå «diakoni». 11 konfirmanter har valgt diakoni og deltar som medhjelpere på ettermiddagstreff på Byneset og Nypantunet helse- og velferdssenter.

Temakveld for konfirmanter med foreldre i anledning Verdensdagen for psykisk helse i oktober, i Aulaen på skolen. Sosionom Marie Sandtrø holdt foredrag og artist Jo Sverre Sande fra Rindal var med.

.

Internasjonal diakoni: KN- aksjonen; konfirmanter og foreldre deltar i den årlige aksjonen.

Byneset menighet har vennskapsmenighet i Estland og har årlige arrangement for å støtte menigheten økonomisk og i forbønn.

**Trosopplæring**: Har vært med på *Babysang* når de er på institusjonene; på Nypantunet- og Byneset Helse- og velferdssenter. Deltatt som medleder på ungdomsklubben Fusion to ganger i høst, og var med på Tårnagentene.

**Kirke/barnehagesamarbeid:** Var med i gjennomføringen av påske- og julesamlinger.

**I SONEN/PROSTIET OG HELE TRONDHEIM:**

**«13-99»:** Ukentlig, lavterskel samtaletilbud på City syd; diakonimedarbeider og sokneprest er med i turnus.

**Samtaler/sjelesorg** med personer henvist fra kommunen.

**Pilegrimsvandringer:** Kortere og lett tilgjengelige pilegrimsvandringer, «Vandring i fellesskap», i samarbeid med pilegrimspresten og to andre diakoner; rundt Haukvatnet i mai og fra Ilen kirke til Domkirka i september.

**Forum for diakoni:** I Forum for diakoniarbeider vi etter interesser i tre ulike grupper: Sosial rettferdighet, Barn- og unges oppvekstvilkår og Kirke-helse. Disse gruppene er i samsvar med Trondheims diakonale profil. Forum for diakoni har det siste året arrangert en temakveld om sorg, der det blant annet ble presentert tilbud om sorggrupper i hele Trondheim.

**Adresseavisens juleinnsamling:** I november og desember samarbeidet vi med Heimdal menighet i gjennomføringen av Adresseavisens juleinnsamling. Arbeidsoppgaver: I september oppstartsmøte hos Adresseavisen, i november tok vi imot søkere to dager i uken; hjalp til med utfylling av søknadskjema og registrerte så søknadene online. I desember var vi med på dugnad for å sende ut gavekortene.

TROSOPPLÆRINGEN I BYNESET MENIGHET

Aktiviteter:

-Babysang på Berg bedehus annenhver fredag. En gang i semesteret på Byneset sykehjem. Det har vært ganske god oppslutning. 23 barn fra Byneset har vært innom minst en gang.

-Adventsamling for 2-åringer i Rye kapell hvor julebudskapet blir presentert på 2-åringens nivå. Deltakerne får hver sin lille julekrybbe, og foreldrene får forslag til hvordan advent kan markeres i hjemmet. Deltakere fra Lederkurs for ungdom er med og leder. 2 barn (13%) deltok.

-4-årsbokutdeling. 9 barn (45%) deltok.

-Kirkerottene. Filmfremvisning for de som skal begynne på skolen. 7 barn (27%) deltok.

-Under og undredag for de som starter i 2. trinn sammen med Leinstrand, Heimdal, Kolstad og Tiller menigheter. 2 barn (10%) deltok.

-Høytidsgøy. Påske- og pinseaktiviteter for 2.-3.-trinn. 15 barn deltok.

-Tårnagentdag for 3. trinn i Leinstrand kirke sammen med Leinstrand menighet. 6 barn (19%) deltok.

-Musikalhelg/skaperfest i Kolstad kirke for 4. trinn fra hele prostiet. 5 barn (14%) fra Byneset i målgruppa i tillegg til noen eldre barn og ungdommer deltok.

-Lys Våken for 11-12 åringer ble avlyst p.g.a. for få påmeldte.

-Koordinering og drift av ungdomsklubben Fusion. Klubben har vært svært godt besøkt dette året av ungdom fra 13 til 16 år.

-Konfirmantarbeid. 81% av de døpte ble konfirmert.

-Lederkurs for ungdom året etter konfirmasjonen. Kurset avholdes sammen med Leinstrand menighet. 6 deltakere avsluttet kurs vinteren/våren 2018 og 10 deltakere startet på kurs høsten 2018. Felles weekend-tur til Søvasslia med lederkursdeltakere fra andre menigheter.

-Reunion. Samling et ½ år og 1 ½ år etter konfirmasjonen med mimring, quiz, andakt, god mat og sosialt samvær. Oppslutningen var på henholdsvis 38% og 26 %

-Felles rockegudstjeneste i Kolstad kirke for hele prostiet. Flere ungdommer fra Byneset deltok, både i form av sang og musikk, og som menighet.

-Ungdommens fredsgudstjeneste i Bynes-aulaen for hele prostiet.

«Fusion»

Hva skjedde i 2018:

Ledergruppe: Bjørn-Olav Berg, Eivind Hove, Birger Nordbach, Renathe Hansen, Ingunn Grimstad, Mille Kristin Berg, Julie Tronsaune, Øystein Grimstad, Jostein Tronsaune, Thorvald Nørsett, Mikael Røstum, Amalie Gipling og Aleksander Tøndevold, Lars Berg Lerstad, Anita Pettersen og Magnus Pedersen. Noen er med hver gang, andre litt mer sporadisk.

Vi har hatt følgende klubbkvelder, hovedsakelig på Berg bedehus:

5/1 Pizza, vaffel og vanlige klubbaktiviteter (brettspill, bordtennis, couronne, mini-biljard og dataspill på storskjerm).

19/1 Pizza, kanelsnurrer og vanlige klubbaktiviteter.

2/2 Pizza, sveler og vanlige klubbaktiviteter.

16/2 Taco og vanlige klubbaktiviteter.

9/3 Pizza, vaffel og vanlige klubbaktiviteter. Besøk fra Acta

23/3 Pizza, muffins og vanlige klubbaktiviteter. Bordtennisturnering

13/4 Pizza, vaffel og vanlige klubbaktiviteter

27/4 Pizza, vaffel og vanlige klubbaktiviteter.

11/5 Taco og vanlige klubbaktiviteter.

25/5 Sommeravslutning. Vanlige klubbaktiviteter.

31|/8 Pizza og vanlige klubbaktiviteter.

14/9 Pizza og vanlige klubbaktiviteter. Bordtennisturnering

28/9 Pizza, Kahoot og vanlige klubbaktiviteter.

12/10 Pizza og vanlige klubbaktiviteter.

26/10 Rockegudstjeneste i Kolstad kirke

9/11 Pizza, muffins og vanlige klubbaktiviteter.

23/11 Pizza og vanlige klubbaktiviteter. Besøk fra Acta.

7/12 Ungdommens fredsgudstjeneste i Bynes-aulaen med påfølgende grautkveld.

Ansvaret for klubbkveldene har vært fordelt mellom koordinator og sokneprest. Hele året, især høst-semesteret har vært meget godt besøkt. På det meste har det vært 80 stykker innom. Hele ungdomstrinnet er godt representert. I tillegg noen ungdommer fra 1. -2. året på videregående. Vi har en trofast gruppe voksne som stiller opp flere ganger pr. semester samt noen som har vært med en gang. Det har stort sett gått greit å skaffe nok voksne. Vi har mottatt økonomisk støtte fra Nidaros Triangel Senior Klubb og Trondheim kommune (helgeaktivitet for ungdom). Dette har gjort at vi kan servere mat gratis på klubbkveldene i tillegg til at det også dekker husleie og innkjøp av aktivitetsrelatert materiell og mat og drikke til grautkvelden i Bynes-aulaen. Vi sluttet i løpet av året med salg av brus og godteri i kiosken. Klubb-kveldene inneholder alltid en timeout/andakt. Annonsering skjer på Spongdal skoles elektroniske oppslagstavler og vanlige oppslagstavler, oppslagstavla på Prix, menighetsbladet og på hjemmesider.

BLOMSTERFONDET

Styret i Byneset Blomsterfond er ansvarlig for at midlene som kommer inn til fondet blir disponert i samsvar med de retningslinjer som er vedtatt for fondet i menighetsrådsmøte 4. des. 2007, sak 42/07.

Styret har i 2018 hatt følgende sammensetning:

Jostein Kløften, leder

Grethe Røstum, sekretær

Anne Haugrønning

Olaug Haugum

Sivert Løvseth

Jon Stene Opland

Styret har hatt ett ordinært møte i 2018. Virksomheten er som tidligere ellers holdt oppe ved kontakt pr. e-post, sms og telefon. Styret har videre avholdt befaring på kirkegården sammen med representanter fra Kirkevergen.

**Aktiviteter:**

Faste aktiviteter som pynting med blomster til gudstjenestene, samt planting, vedlikehold og vanning i blomsterurner ved kirka og ved Rye kapell er gjennomført som vanlig.

Ingegjerd Opland har besørget blomster i kirka, og Helge Venås i Rye kapell.

Olaug Haugum og Anne Haugrønning har hatt ansvaret for beplanting og stell i urnene ved kirka og kapellet.

Regelmessig vanning av urnene i sommersesongen er utført av styremedlemmene etter oppsatt vaktliste.

Den årlige ryddingen av buskas og annen uønsket vegetasjon på deler av kirkegårdsområdet på vårparten ble vurdert å være unødvendig i 2018. Dette vurderes på nytt våren 2019.

Den årlige dugnaden med raking og rydding på kirkegården ble gjennomført mandag 30. april.

Denne gangen var det gledelig god oppslutning, og på et meste var vi mellom 25 og 30 stykker. Vi ble derfor ferdig tidligere enn vi har vært vant til, uten at noen klaget over det! Været var også bra, som det som oftest har vært på rakedagen!

Så smakte det godt med dugnadskaffe etterpå – «som vanlig» delikat anrettet av Hildur Risstad. Dessverre måtte noen dra videre før serveringen, men vi som var igjen hadde en trivelig stund på kirkebakken.

Tusen takk til Hildur og de øvrige som deltok på dugnaden!

27. juni hadde vi invitert representanter fra Kirkevergen til befaring på kirkegården. Med utgangspunkt i styrets notat fra tilsvarende befaring 29. mai 2017 ble det gjort en oppsummering av arbeider som var utført i løpet av 2017. Det ble videre gjennomgått en del saker som styret i

Blomsterfondet hadde på ønskelisten for 2018. Notat fra befaringen ble utarbeidet av styret og oversendt Kirkevergen, med kopi til menighetsrådet.

Et eksempel på tiltak som styret i Blomsterfondet flere ganger har etterlyst, er å få utbedret flombelysningen for kirka. Spesielt bærer stolpene som lyktene står på merker etter «tidens tann», og høsten 2018 ble lykta nordøst for kirka blåst over ende. Styret vil forfølge denne saken i 2019. Ellers er styret fortsatt godt tilfreds med samarbeidet med Kirkevergen, og har registrert at «vår stemme blir hørt» når vi henvender oss til denne etaten.

Styret har fått gode meldinger fra mange som gir uttrykk for at kirkegården er velstelt. Dette er brakt videre til Kirkevergen og mannskapene der. Det koster lite å gi litt honnør når det er på sin plass!

Prøveprosjektet med kildesortering ser fortsatt ut til å fungere bra, noe også Kirkevergen har gitt uttrykk for. Det er å håpe at dette kan bli en god vane for alle som steller på kirkegården.

Salget av Blomsterfondets blanketter har som før vært utført av betjeningen ved Coop Prix på Spongdal og ved Coop Marked Rye. Før jul overleverte styret en liten blomsterhilsen som takk for god hjelp i 2018. Avtalen om salg er videreført i 2019.

**Økonomi**

Salget av kondolanseblanketter har vært bra også i 2018, spesielt ved Prix Spongdal. Trenden fra 2017 har holdt seg, slik at også 2018 kommer ut med et lite plussresultat.

Den økonomiske situasjonen for Blomsterfondet må derfor sies å være tilfredsstillende.

Det må imidlertid regnes med en ekstra engangsutgift i 2019. Beholdningen av kondolanseblanketter har krympet så mye at det må trykkes opp nye. Styret har innhentet kostnadsestimat for trykking av blanketter, og vil arbeide videre med saken i samarbeid med menighetsrådet.

Blomsterfondets regnskap inngår i menighetsrådets samlede regnskap, og nærmere detaljer kan finnes der. Det kan likevel opplyses at overskuddet for 2018 ble på ca. 3 700 kroner.

**Planer for 2019**

* Sesongmessige ryddearbeider og vedlikehold av blomster/urner
* Avholde befaring og utarbeide befaringsnotat i samarbeid med Kirkevergen
* Følge opp arbeider som er avtalt utført av Kirkevergen
* Foreta nødvendige innkjøp av småredskaper og utstyr for bruk på kirkegården
* Sørge for å få trykket opp en ny beholdning av kondolanseblanketter.

**Budsjett for 2019**

I tillegg til utgifter som ligger inne som f.eks. løpende kostnader til blomster og stell av urner må det for 2019 regnes med utgifter til trykking av kondolanseblanketter. Dette må tas av Blomsterfondets beholdning, da det ikke er realistisk å dekke det inn ved årets salg av blanketter. Anslagsvis vil trykking av nye blanketter ligge på 10 - 11 000 kroner (for 3 000 blanketter). Det er da regnet med refusjon av mva. Med bakgrunn i 2017 og 2018 kan vi håpe på et salg for omkring 7000 kroner. Dette vil i så fall dekke de vanlige løpende utgiftene, og forhåpentlig gi et lite overskudd.

Styret vil uttrykke en hjertelig takk til butikkpersonalet ved Coop Prix Spongdal og Coop Marked Rye for hjelpen med salg av fondets blanketter i 2018, og for at dette videreføres i 2019.

Videre vil vi takke Ingegjerd Opland og Helge Venås for ordning av blomster til gudstjenester i kirka og Rye kapell.

En særlig takk rettes til alle som har benyttet seg av Blomsterfondets kondolanseblanketter.

TILSYNSUTVALGET

Løperen i midtgangen i kirka er renset og festet på nytt av firmaet som leverte den.

34 nye konfirmantkapper er innkjøpt. Nye brosjyrer for salg til turister er opptrykt.

Det ble benyttet fondsmidler til inndekning av kostnadene.

ESTLANDSKOMITEEN

Den årlige estlandskvelden ble holdt på Berg bedehus fredag 26. januar. Andakt ved sokneprest Dagfinn Bjerkestrand. Te Deum deltok med sang. På åresalg kom det inn kr. 22.880,- som er overført til Helme menighet i Estland.

Presten i Helme menighet, Arvo Lasting takker stadig vekk for den gode støtten og hjelpa de har med Byneset menighet.

BYNESET OG LEINSTRAND MENIGHETSBLAD

Bladet kom også i 2018 ut med fem nummer, opplaget er på 2380. Av disse distribueres 2140 til husstander i soknene. Easy2you tidligere Norpost har hatt ansvaret for dette. Bare 2 blad sendes til utlandet. Bladet trykkes fortsatt hos Skipnes kommunikasjon. Bladet går med overskudd og vi takker for alle gavene som kommer inn.

RYE KAPELL

Montering av prosjektor, lerret og høyttaleranlegg som var innkjøp i 2017 ble foretatt i 2018. Det ble benyttet fondsmidler til inndekning av kostnadene.

Det har blitt større leieinntekter på huset etter at «Fillerya» startet opp sin virksomhet og det tidligere menighetskontoret er fast utleid. Dette har gjort at underskuddet på driften av huset er betydelig mindre.

Som vanlig har Arve Flatås besørget plenklipping, skoftet lyspærer, lest av strømmåleren og ført et generelt tilsyn med bygningen, noe som vi er takknemlig for. Vi vi også takke Lars Hoem for brøyting av parkeringsplassen de gangene det har vært behov for det.

\*\*\*\*\*\*\*\*

ØKONOMI

Tall i ( ) er 2017

Årsregnskapet viser et underskudd på kr. 25.396 (36.451) Underskuddet dekkes opp av disposisjonsfondet.

Ved offer i gudstjenestene ble det smalet inn kr. 66.474 (76.940) herav til egen virksomhet kr. 35.679 (36.256)

Fasteaksjonen til Kirkens Nødhjelp innbrakt kr. 25.464 (32.267)

Underskuddet skyldes nedgang i givertjenesten, dyrere konfirmanthelg og samling for ungdomsledere. Dette er det satt i gang flere tiltak for å skaffe økte inntekter i inneværende år.

STATISTIKK

Tall i ( ) er 2017

Byneset menighet har 2611 (2556) medlemmer pr. 31.12.2018

Det er døpt 25 (15) barn, 8 (2) vielser er avholdt, 26 (27) unge deltok i konfirmantforberedelse. Det har vært 21 (19) bisettelser/begravelser.

Det er avholdt 41 (39) gudstjenester med til sammen 3415 (3623) deltagere.

Derav 23 (19) gudstjenester med til sammen 644 (601) nattverdgjester.

AVSLUTNING

Vi vil takke alle som på ulike måter har deltatt og støttet virksomheten vår. Det gjelder forskjellige foreninger og lag i bygda, ulike sang og musikkrefter og enkeltpersoners deltagelse gjennom engasjement og oppmøte i kirka. En stor takk til utvalgsmedlemmene i de ulike utvalg. Vi er avhengig av å ha et godt samarbeide mellom de ansatte og frivillige i menigheten. Sammen arbeider vi for å realisere kirkens mål og oppgave – hvor vi skal være tilstede og nær gjennom ei åpen, inkluderende folkekirke.

Heimdal 14.03.2019

Bertil Halsen Helge Venås

Leder menighetsforvalter